יא - בדין שינוי מעשה שלא נשתנה שמו
קטגוריות: ש_ס / לא בבא קמא / ב_ק - הרב רפאל בהגר_מ שמואלביץ / שיעורים בפרק הגוזל עצים

**סימן יא**

**בדין שינוי מעשה שלא נשתנה שמו**

**א**

א] **ב"ק צ"ו א',** האי מאן דגזל דיקלא מחברי' וקטלי' אע"ג דשדיא מארעא לארעא דידי' לא קני, מ"ט מעיקרא דיקלא מיקרי והשתא נמי דיקלא מיקרי.

**והתוס'** לעיל צ"ג ב' ד"ה ועשאן כלים כתבו במה שאמרו התם דעצים ועשאן כלים בוכני, ז"ל, דוקא שיפוי כי האי שנעשה בכך בוכני מועיל דחשיב שינוי מעשה, וכן עבדי' נסרים נמי מהני, אבל שיפוי שאין משתנה שמו בכך ל"מ, וכן אמרינן לקמן גזל דיקלא וקטלי' לא קני דיקלא ועבדי' גובי לא קני דגובי דדיקלא מקרי, אבל גובי ועבדינהו כשורי קני מעיקרא גובי והשתא כשורי, עכ"ל, וכ"כ הרשב"א שם.

**והקצוה"ח** בסימן ש"ס סק"ה כתב ע"ז, ז"ל, מיהו נשתנה שם הגזילה נראה דלאו היינו שינוי השם ממש, דא"כ שינוי מעשה לא משכחת כלל, כיון דאם לא נשתנה שמו לא קנה ובנשתנה שמו תיפו"ל דהוי שינוי השם, אלא דשינוי השם בלא שינוי מעשה דהיינו שינוי השם שהוא חשוב וכו', ובשינוי מעשה סגי לה בנשתנה שם הגזילה אפילו בשינוי כ"ד, עכ"ל, וכ"כ הנתיה"מ בסימן שנ"ג סק"א והתרוה"כ שם סק"ב, עיי"ש, וצ"ב בגדר הך מילתא, דכל דאיכא שינוי מעשה סגי בשינוי השם כ"ד, אך דשינוי השם זה בפנ"ע לא חשיב כשינוי השם.

ב] **והנה** הקצוה"ח שם הק' ע"ד התוס', מהא דפריך בגיטין נ"ג ב' למ"ד דהיזק שאינו ניכר שמי' היזק, מהא דתנן גזל חמץ ועבר עליו הפסח אומר לו הרש"ל כו', וכתבו התוס' שם דהוא משום דאם היזק שאינו ניכר שמי' היזק הו"ל כשינוי, ואי נימא דאפי' בשינוי מעשה כל שלא נשתנה שם הגזילה לא קנה, א"כ אף דהיזק שאינו ניכר שמי' היזק וחשיב כשינוי מעשה, אכתי מצי אמר הרש"ל כיון דלא נשתנה שם הגזילה, דמעיקרא לחם והשתא לחם.

**והתו"ח** לעיל שם הק' ע"ד התוס', דמ"ש שיפוי דעצים דאינו קונה אלא כשנשתנה שמו, מליבון דצמר דקונה אע"ג דלא נשתנה שמו.

**ב**

ג] **ונראה** לישב, דהנה התוס' בסוגיין כתבו במה שאמרו דגזל דיקלא וקטלי' לא קנה, ז"ל, אע"ג דגזל בהמה וקטלה קני,[[1]](#footnote-1) התם הוי שינוי דמינכר טפי, עכ"ל, והתוס' בסוכה ל' ב' ד"ה שינוי החוזר כתבו בזה, ז"ל, ומה שנקצץ מן המחובר לא חשיב שינוי מעשה כיון דלא נשתנה שמו בכך דמעיקרא אסא והשתא אסא כדאשכחן בריש הגוזל קמא האי דגזל דיקלא מחברי' וקטלי' אע"ג דשדיא לארעא דידי' לא קני מ"ט דמעיקרא דיקלא מיקרי והשתא נמי דיקלא מיקרי, ואע"ג דפסק לחיותא גרע מכחשא דלא הדר או מבהמה והזקינה דחשיב שינוי אע"ג דלא נשתנה שמם ומשלם כשעת הגזלה, וכן עצים ושיפן אבנים וסיתתן צמר וליבנן, עכ"ל.[[2]](#footnote-2)

**ועד"ז** כתב השטמ"ק לקמן בע"ב בשם הרמ"ה, ז"ל, וה"מ היכא דכי אישתנאי מינכרא חזותי' דהאי מההיא דמעיקרא הוה, אבל היכא דכי אישתני לא מינכרא חזותי' וצורתי' אע"ג דלא אישתנאי שמי' ולא אתכשר נמי למלאכה אין לך שינוי גדול מזה, מידי דהוה אזוזי חדתי ועבדינהו שחמי צמר וצבעו בקלא אילן אי נמי בגזל בהמה והזקינה או כחשה כחש שאינו חוזר לברייתו דקני, עכ"ל.

**ומבו'** בד' התוס' והרמ"ה דלאו כללא הוא דכל שינוי מעשה ל"מ כשלא נשתנה שמו, ורק בשינוי גרוע הוא דל"ה שינוי אם לא נשתנה שמו.

ד] **ובביאור** הדברים נראה דהוא משום דלאו דינא הוא דמלבד דבעינן שינוי מעשה בעינן גם שישתנה שמו, אלא היינו דבגזל דיקלא וקטלי' וכיו"ב, חשיב דלא נשתנה הדבר עצמו ע"י השינוי מעשה, וע"כ לא חשבינן לה כשינוי, ורק אם נשתנה שמו עי"ז הוא דחשבינן דנשתנה הדבר ע"י השינוי מעשה ובכה"ג הוא דהו"ל שינוי.

**ואשר** זהו מש"כ התוס' דכ"ז הוא בגזל דיקלא וקטלי', אך בגזל בהמה וקטלה דהוי שינוי דמינכר טפי, והו"ל שינוי גמור, חשבינן לה כשינוי אף לא נשתנה השם, וזהו שכתבו התוס' בסוכה והרמ"ה דבגזל בהמה והזקינה או כחשה דנשתנה צורתו ומראיתו הוי שינוי אף דלא נשתנה שמו.

ה] **ומצינו** עד"ז עוד, במה שאמרו לקמן בע"ב דנסכא ועבדי' זוזי לא קני, משום דהדר עביד להו נסכא, וכתבו התוס', ז"ל, דוקא עבדי' זוזי, אבל עשה מן הנסכא כלי כגון כוס של כסף קני אע"ג דהדר עביד לי' נסכא, דלא גרע מנסרים ועשאן כלים, אבל זוזי ולבינה אין תורת חשיבות עליהן כ"כ, עכ"ל, והיינו דדעת התוס' דקי"ל דשינוי החוזר לברייתו קונה, והא דנסרים ועשאם כלים קנה הוא אף כשהוא חוזר לברייתו, וזהו שכתבו דהא דבנסכא ועבדי' זוזי לא קנה הוא משום דאין תורת חשיבות עליהן כ"כ.

**וזה** מתפרש ע"ד הנ"ל, דבנסכא ועבדי' זוזי כיון דאין תורת חשיבות עליהן כ"כ, לא חשבינן לה כלל שנשתנה הדבר אלא אם א"א להחזירו, אך כל דאפשר להחזירו לא חשיב כשינוי כלל, ומשא"כ בעצים ועשאן כלים דיש ע"ז חשיבות טפי, הרי דאף בגונא דהוא חוזר לברייתו, מ"מ כ"ז שלא החזירו לברייתו חשיב כדבר אחר, ובזה הוא דאמרינן דאף דהוי שינוי החוזר לברייתו, מ"מ הוי שינוי.

**ג**

ו] **והנה** הראב"ד בסוגיין הק' בהא דגזל דיקלא וקטלי' לא קנה, דמ"ש מצביעה דהוי שינוי אע"ג דמעיקרא צמר והשתא צמר, וכתב דשאני צביעה דאשתני חזותי', ומשא"כ בדיקלא וקטלי' דמעיקרא עומד ועכשיו שוכב, עכ"ל, וכ"כ הרשב"א, וכ"כ השטמ"ק לקמן בע"ב בשם הרמ"ה, והבאנו דבריו לעיל סק"ג.

**וזה** מתפרש ג"כ ע"ד הנ"ל, דבצמר וצבעו כיון דנשתנה מראיתו, חשבינן לי' כדבר אחר, וע"כ שפיר הו"ל כשינוי אף שלא נשתנה שמו.

**והתור"פ** בריש פירקין כתב דטעמא דמ"ד דצביעה ל"ה שינוי הוא משום דלא נשתנה שמו, ונראה דהיינו דאיהו ס"ל דאף דנשתנה מראיתו אכתי לא חשבינן לה כשינוי בגוף הדבר, וע"כ כיון שלא נשתנה שמו ל"ה שינוי.[[3]](#footnote-3)

ז] **ועד"ז** כתב הפסקי רי"ד בסוגיין, ז"ל, כשגוף הדבר אינו משתנה אלא עושה בו מעשה, אם מפני אותו מעשה נשתנה שמו חשוב ההוא מעשה וקני לי' ואם לא נשתנה שמו אינו חשוב מעשה ולא קני לי', אבל בשגוף הדבר משתנה אע"פ שלא נשתנה שמו קנאו וכו' בעבדים והזקינו שכיון שנשתנה גופן אע"פ שלא נשתנה שמן קנה, וכן נמי בטלה ונעשה איל עגל ונעשה שור אע"ג דשור בן יומו קרוי שור ואיל בן יומו קרוי איל אפ"ה קנה בשינוי הגוף, עכ"ל.

**וכ"כ** הריא"ז בפירקין ה"ג דין א', ז"ל, גזל בהמה והזקינה או שכחשה כחש שאין לו רפואה וכו' קנאה הגזלן ואע"פ שלא נשתנה שמה, ואין שינוי זה דומה לשינוי קורות גדולות שעשאן קטנות, שהקורות לא נשתנה גופן אלא שינוי מעשה נעשה בהם הואיל ושם קורות עליהם אין שנויין שינוי, אבל בהמה שהזקינה הואיל ונשתנה הגוף אע"פ שלא נשתנה שמן שינויין שינוי. וכן אתה אומר בזוזים חדשים שעשאן ישנים הואיל ונשתנה גופן שינויין שינוי, עכ"ל.

ח] **ועכ"פ** נמצינו למדים, דלאו כללא הוא בכל שינוי דבעינן דישתנה שמו, דלעולם כל דנשתנה הדבר ע"י שינוי מעשה סגי בהכי ול"ב שישתנה שמו, ואך דאיכא גווני דלא חשיב דנשתנה הדבר כלל אלא אם נשתנה שמו.

**ובזה** נראה לפרש גדר הך מילתא דסגי בשינוי כ"ד, דכיון דלא אתינן עלה מכח השינוי השם עצמו, אלא דע"י שנשתנה שמו חשיב דהשינוי מעשה הוא שינוי, סגי לזה בשינוי השם כ"ד.

ט] **ובזה** מתישב היטב הא דבגזל חמץ ועבר עליו הפסח למ"ד דהיזק שאינו ניכר שמי' היזק הוי שינוי, אף דלא נשתנה שמו, דהתם דנאסר בהנאה חשיב כדבר אחר, וע"כ הו"ל שינוי אף דלא נשתנה שמו, וכל הא דבעינן שישתנה שמו הוא רק בכגון עצים ושיפן דלא נשתנו העצים עצמם כלל, אלא שהסיר מהם את השיפוי.

ועד"ז הוא בהא דליבון הוי שינוי אף דלא נשתנה שמו, דליבון הוי שינוי טפי בגוף הצמר, וכמש"כ כן התוס' בסוכה, ול"ד לשיפוי דעצים שנשתיירו הם כצורתם, אלא שהסירו מהם את השיפוי.[[4]](#footnote-4)

י] **ואמנם** בד' התוס' בסוכה מבו' דפליגי ע"ד התוס' בפירקין וס"ל דבעצים ושיפן הוי שינוי מעליא טפי, והו"ל שינוי אף אם לא נשתנה שמו, וזה דלא כמש"כ התוס' בפירקין דבעצים ושיפן ל"ה שינוי מעליא, כיון דהעצים שנשתיירו הם בצורתן, ולא חשיב כשינוי אלא משום דנשתנה שמם.[[5]](#footnote-5)

**ד**

יא] **אמנם** הנה בעיקר מש"נ בד' התוס' דעיקר הא דהוי שינוי הוא מכח השינוי מעשה, והא דבעינן שישתנה שמו הוא משום דבלא"ה לא חשיב דנשתנה הדבר כלל, וע"כ סגי לזה בשינוי השם כ"ד, מצינו דלא כן בד' הרמב"ן במלחמות לקמן קי"ד א'.

**דהנה** לעיל ס"ו ב' א"ר יוסף דשינוי השם כשינוי מעשה דמי, שינוי מעשה מ"ט התם מעיקרא עצים השתא כלים, שינוי השם נמי מעיקרא קרו לי' משכא והשתא אברזין, והרמב"ן במלחמות לקמן שם כתב ע"ז, ז"ל, דקאמרינן בההיא שמעתא שינוי השם כשינוי מעשה דמי התם מעיקרא עצים והשתא כלים, האי טעמא למה לי אטו שינוי מעשה קשיא לן, אלא ה"ק "שינוי מעשה גופי' כי קני משום שנשתנה שמו הוא", הלכך בעוצבא שקצעה אע"פ שאין כאן שינוי מעשה כיון שנשתנה שמה שינוי גמור שאינו חוזר לברייתו קנה, עכ"ל.

**ומבו'** להדיא בד' הרמב"ן דהא דל"מ שינוי מעשה אלא בדאיכא שינוי השם, אי"ז משום דכל דנשתנה שמו חשיב השינוי מעשה לשינוי, אלא היינו דכל עיקר הא דמהני שינוי מעשה הוא מכח דיש בזה שינוי השם, וזהו דמייתי מינה רב יוסף דה"נ שינוי השם בפנ"ע קנה, כיון דאף בשינוי מעשה כל הא דמהני הוא מכח השינוי השם שבו.[[6]](#footnote-6)

יב] **ואמנם** קשיא טובא ע"ד הרמב"ן מכל הני גווני דמצינו דמהני שינוי מעשה בלא שינוי השם, כגזל בהמה והזקינה או כחשה, וגזל צמר וליבנו או צבעו, וגזל טלה ונעשה איל, והיאך נימא דכל כחו של שינוי מעשה הוא משום דיש בזה שינוי השם.

**ולכאו'** בע"כ צ"ל דגם ד' הרמב"ן לא קיימי בכל שינוי מעשה, ורק בשינוי מעשה גרוע הוא דאין עליו תורת שינוי אלא מכח שיש בזה שינוי השם, אך שינוי מעשה מעליא הוי שינוי מצ"ע.[[7]](#footnote-7)

יג] **ואמנם** הנה מש"כ האחרונים בדעת התוס' דאף בשינוי מעשה דל"מ בלא שינוי השם סגי בשינוי השם כ"ד, הנה לד' הרמב"ן אין הדין כן, דכיון דכל עיקר הא דמהני השינוי מעשה הוא מכח השינוי השם, ומזה הוא דמייתי רב יוסף דאף שינוי השם בפנ"ע קנה, בעינן בזה שינוי השם מעליא.[[8]](#footnote-8)

1. צ"ב דמאי קשיא להו, הרי הא דגזל דיקלא וקטלי' לא קנה הוא משום דמעיקרא דיקלא מיקרי והשתא נמי דיקלא מיקרי, אך בגזל בהמה וקטלה הרי מעיקרא בהמה והשתא נבילה. [↑](#footnote-ref-1)
2. ועמש"נ בסימן י"ג לישב קו' זו בע"א לדעת הרמב"ם. [↑](#footnote-ref-2)
3. ובזה זכינו לפרש למש"כ התוס' לעיל בריש פירקין ד"ה ר"ש ב"ר יהודה דטעמא מ"ד דצבע ל"ה שינוי הוא משום דלא נשתנה גוף הצמר, ולמש"נ נראה דמכוון דבריהם הוא כמש"כ התור"פ דהוא משום דלא נשתנה שמו, ואך דהיינו משום דלא נשתנה גוף הצמר, דכל שנשתנה גוף הצמר ל"ב שישתנה שמו, אך בצביעה ס"ל דלא חשיב כשינוי בגוף הצמר וע"כ הוא דל"ה שינוי משום דלא נשתנה שמו. [↑](#footnote-ref-3)
4. וצ"ע בד' האחרונים שעמדו בזה, אחר שנתפרש בד' התוס' בסוגיין דבשינוי דמינכר טפי ל"ב שישתנה שמו, והתוס' בסוכה כתבו דבכל שינוי מעליא ל"ב שישתנה שמו. [↑](#footnote-ref-4)
5. והשטמ"ק לקמן בע"ב כתב בשם הרמ"ה דבעצים ושיפן כיון שנראה עי"ז למלאכה שלא הי' ראוי לה הוי שינוי אף דלא נשתנה שמו, ועמש"נ בזה בסימן י"ג סק"ז בהערה. [↑](#footnote-ref-5)
6. וכ"ה מבו' גם ממש"כ הרמב"ן שם להוכיח מזה דשינוי השם קונה בלא יאוש, עיי"ש, והיינו משום דאם ל"ה מהני שינוי השם בלא יאוש, ל"ה מהני אף שינוי מעשה בלא יאוש, כיון דכל הא דמהני שינוי מעשה הוא מכח השינוי השם. [↑](#footnote-ref-6)
7. ולפ"ז צ"ל דהא דמייתי רב יוסף דמהני שינוי השם מהא דמהני שינוי מעשה, היינו מהא דמהני שינוי מעשה גרוע דאינו מועיל אלא מכח השינוי השם שבו, ושמא הא דמייתי מעצים ועשאן כלים, הוא כדמפרש רב אשי דהיינו בעצים ושיפן, ובכה"ג לא חשיב כשינוי אלא מכח השינוי השם. [↑](#footnote-ref-7)
8. אך בד' התוס' נראה דאין לפרש כד' הרמב"ן דעיקר הא דמהני שינוי מעשה גרוע הוא מכח השינוי השם, שהרי דעת התוס' לעיל ס"ז א' ד"ה הא לאו הכי בדרך קמא דשינוי השם אינו קונה בפנ"ע בלא יאוש, ובע"כ דאף דשינוי מעשה אינו מועיל כשלא נשתנה שמו, מ"מ כל דנשתנה שמו ה"ז מועיל מכח השינוי מעשה, והרמב"ן דס"ל דעיקר הא דמהני הוא מכח השינוי השם, הוכיח מזה דשינוי השם קונה בלא יאוש, ולפ"ז מסתברא מילתא כמש"כ האחרונים דסגי לזה בשינוי השם כ"ד. [↑](#footnote-ref-8)